CELEX: 62013TN0425
Language: mt
Date: 2013-08-19 00:00:00
Title: Kawża T-425/13: Rikors ippreżentat fid- 19 ta’ Awissu 2013 — Giant (China) vs Il-Kunsill

9.11.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 325/36
            
         Rikors ippreżentat fid-19 ta’ Awissu 2013 — Giant (China) vs Il-Kunsill
   (Kawża T-425/13)
   2013/C 325/61
   Lingwa tal-kawża: l-Ingliż
   
      Partijiet
   
   
      Rikorrenti: Giant (China) Co. Ltd (Kunshan, iċ-Ċina) (rappreżentant: P. De Baere, avukat)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla r-Regolament tal-Kunsill (UE) Nru 502/2013, tad-29 ta’ Mejju 2013, li jemenda r-Regolament ta’ Implimentazzjoni tal-Kunsill (UE) Nru 990/2011 li jimponi dazju antidumping definittiv fuq importazzjonijiet ta’ roti li joriġinaw mir-Repubblika Popolari taċ-Ċina wara rieżami interim skont l-Artikolu 11(3) tar-Regolament (KE) Nru 1225/2009 (ĠU L 153, p. 17), sa fejn jikkonċerna lir-rikorrenti; u
            
         
               —
            
            
               tikkundanna lill-konvenut għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tmien motivi.
   
               (1)
            
            
               L-ewwel motiv huwa bbażat fuq l-argument li l-Kunsill applika l-eżami legali żbaljat sabiex jiddetermina li Jinshan u Giant China kienu jifformaw entità ekonomika waħda u għalhekk kiser l-Artikolu 9(5) tar-Regolament (KE) Nru 1225/2009 (ir-Regolament bażiku).
            
         
               (2)
            
            
               It-tieni motiv huwa bbażat fuq l-argument li l-Kunsill wettaq żball manifest ta’ evalwazzjoni meta kkonkluda li Giant China u l-grupp ta’ kumpanniji Jinshan huma relatati mill-qrib kummerċjalment u strutturalment.
            
         
               (3)
            
            
               It-tielet motiv huwa bbażat fuq l-argument li l-Kunsill kiser l-Artikolu 18 tar-Regolament bażiku meta talab il-produzzjoni ta’ informazzjoni li ma kinitx neċessarja u li Giant China ma setgħetx tkun raġonevolment mistennija li tipprovdi.
            
         
               (4)
            
            
               Ir-raba’ motiv huwa bbażat fuq l-argument li l-Kunsill wettaq żball manfiest ta’ evalwazzjoni meta kkunsidra li Giant China ma kinitx sostniet li l-kisba tal-informazzjoni fir-rigward ta’ Jinshan kienet irraġonevolment oneruża.
            
         
               (5)
            
            
               Il-ħames motiv huwa bbażat fuq l-argument li l-Kunsill wettaq żball manifest ta’ evalwazzjoni meta kkunsidra li l-provi ppreżentati mir-rikorrenti ma setgħux jiġu vverifikati.
            
         
               (6)
            
            
               Is-sitt motiv huwa bbażat fuq l-argument li l-Kummissjoni u l-Kunsill kisru d-drittijiet tad-difiża ta’ Giant China meta talbu informazzjoni li din ma setgħetx tipprovdi u meta ma kkunsidrawx il-provi alternattivi mressqa.
            
         
               (7)
            
            
               Is-seba’ motiv huwa bbażat fuq l-argument li l-Kunsill wettaq żball manifest ta’ evalwazzjoni meta kkunsidra li l-impożizzjoni ta’ dazju individwali fuq Giant China kienet toħloq ir-riskju li l-għan mixtieq ma jintlaħaqx.
            
         
               (8)
            
            
               It-tmien motiv huwa bbażat fuq l-argument li l-Kunsill, meta evalwa jekk kienx hemm riskju li ma jintlaħaqx l-għan mixtieq fil-każ tar-rikorrenti, applika kriterji differenti minn dawk applikati għal produtturi oħra u għalhekk kiser il-prinċipji ta’ nondiskriminazzjoni u ta’ proporzjonalità.